### Beslutningstema

Kommunalbestyrelsen skal tage stilling til en præcisering i Forretningsorden for Kommunalbestyrelsen.

### Historik

Kommunalbestyrelsen ændrede tilbage i 2022 sin forretningsorden, så praksis om at forlænge fristen for indgivelse af initiativretssager blev indskrevet i forretningsordenen.

Fristen i Tønder Kommune er fastsat til kl. 18.00 den dag, hvor der senest har været økonomiudvalgsmøde forud for et ordinært kommunalbestyrelsesmøde.

Denne frist blev fastholdt ifm. den seneste tilretning af forretningsordenen i efteråret 2023.

### Sagsfremstilling

Ankestyrelsen har den 24. januar 2025 rettet henvendelse til Tønder Kommune og anmodet Kommunalbestyrelsen om at udtale sig om hvordan det sikres, at et medlem ikke skal indgive sin skriftlige anmodning om behandling af en sag mere end 8 dage før førstkommende ordinære møde. Dette i henhold til fristen i normalforretningsordenen § 3, stk. 1, som i henhold til vejledningen er udtryk for en bindende regel om medlemmernes anvendelse af deres initiativret.

Ankestyrelsen henviser konkret til økonomiudvalgsmødet i oktober 2025, der undtagelsesvis ligger 3 uger før det ordinære kommunalbestyrelsesmøde.

Det er korrekt, at forvaltningen ved formuleringen af fristen ikke har taget højde for den situation, hvor et økonomiudvalgsmøde ligger tidligere på måneden end 8 dage forud for et ordinært kommunalbestyrelsesmøde. Uanset ordlyden af bestemmelsen i forretningsordenens § 3, stk. 1, vil fristen blive administreret i overensstemmelse med minimumsreglen i normalforretningsordenen.

For at imødekomme denne praksis samt Ankestyrelsens høringsbrev, er der udarbejdet et forslag til en revideret forretningsorden, hvor alene den pågældende bestemmelse er præciseret. Ændringer i forhold til den gældende forretningsorden er markeret med rød tekst.

Ændringer i Kommunalbestyrelsens forretningsorden skal behandles på to ordinære kommunalbestyrelsesmøder. Dette er 1. behandling.

### Lovgrundlag

Lov om kommunernes styrelse.

### Indstilling Kommunaldirektøren indstiller,

at den præciserede forretningsorden godkendes, og

at sagen sendes til 2. behandling på næste ordinære kommunalbestyrelsesmøde.

### Beslutning

Indstillingen godkendt.